શહેરનાં જુદા જુદા વિસ્તારમાં ચેઇન સ્નેચિંગના વધુ ત્રણ બનાવ બનતા પોલીસે ગુુના દાખલ કર્યા છે. આ અંગેની વિગત એવી છે કે, શાહીબાગ વિસ્તારમાં ગીરધરનગર બ્રિજ પાસેથી પ્રીતિબહેન ચૈતન્યભાઇ ભટ્ટ નામની મહિલા તેમના પતિ સાથે એક્ટિવા પર બેસી પસાર થતી હતી ત્યારે બાઇક પર આવેલા બે ગઠિયા તેના ગળામાંથી રૂ.૩૦ હજારની કિંમતનો સોનાનો દોરો તોડી ફરાર થઇ ગયા હતા. જ્યારે દાણીલીમડામાં લક્ષ્મીકુંજ સોસાયટી પાસે ઊભેલા સુશિલાબહેન જયંતીલાલ પરમાર નામની મહિલાના ગળામાંથી પણ સોનાનાં દોરાની ચીલઝડપ થઇ હતી. આ ઉપરાંત સેટેલાઇટમાં પણ માણેકબાગ પાસે સોનલબહેન મહેશભાઇ પાટડિયાના ગળામાંથી સોનાનો દોરો તોડી ગઠિયા બાઇક પર ફરાર થઇ ગયા હતા.